DA Den Europæiske Unions Tidende C 107/30

Sag anlagt den 6. februar 2008 — FIFA mod Kommissionen

(Sag T-68/08)

(2008/C 107/51)

Processprog: engelsk

Parter

Sagsøger: Det Internationale Fodboldforbund (FIFA) (Zürich, Schweiz) (ved solicitors E. Batchelor, F. Young og lawyer A. Barav)

Sagsøgt: Kommissionen for De Europæiske Fællesskaber

Sagsøgerens påstande

— Kommissionens afgørelse 2007/730/EF af 16. oktober 2007 om foreneligheden med fællesskabsretten af de foranstaltninger, som Det Forenede Kongerige har truffet i henhold til artikel 3a, stk. 1, i Rådets direktiv 89/552/EØF om samordning af visse love og administrative bestemmelser i medlemsstaterne vedrørende udøvelse af tv-spredningsvirksomhed, herunder navnlig direktivets artikel 1-3, annulleres delvist eller fuldstændigt for så vidt som den vedrører fodbold-VM (FIFA World Cup TM).

— Kommissionen tilpligtes at bære sine egne sagsomkostninger og betale FIFA's sagsomkostninger.

Søgsmålsgrunde og væsentligste argumenter

Ifølge artikel 3a i Rådets direktiv 89/552/EØF (1) kan en medlemsstat udarbejde en liste over sportsbegivenheder eller andre begivenheder, som anses for at være begivenheder af »væsentlig samfundsmæssig interesse«. Begivenheder, som er angivet i denne liste, kan ikke gøres til genstand for enerettigheder til transmission, som forhindrer en betydelig del af befolkningen i den pågældende medlemsstat i at kunne følge sådanne begivenheder via direkte eller tidsforskudt transmission på gratis fjernsyn.

Sagsøgeren har nedlagt påstand om annullation af Kommissionens afgørelse 2007/730/EF af 16. oktober 2007 (2), hvorved Kommissionen fastslog, at den liste, som Det Forenede Kongerige har udarbejdet i henhold til artikel 3a, stk. 1, i Rådets direktiv 89/552/EØF, med angivelse af alle 64 VM-fodboldkampe, var forenelig med fællesskabsretten. Dette forhindrer FIFA i at indrømme tv-selskaber eksklusive licenser med hensyn til direkte transmission i Det Forenede Kongerige af en hvilken som helst VM-fodboldkamp.

Sagsøgeren har til støtte for sin påstand anført, at Kommissionens beslutning er behæftet med væsentlige formelle mangler, idet den ikke begrunder medtagelsen af alle 64 VM-fodboldkampe på Det Forenede Kongeriges liste.

Derudover har sagsøgeren gjort gældende, at den anfægtede beslutning er i strid med direktiv 89/552/EØF, eftersom den procedure, som de britiske myndigheder har fulgt med hensyn til vedtagelse af foranstaltningen, ikke var klar og gennemskuelig, og eftersom alle de fodboldkampe, som blev spillet under fodbold-VM, ikke var af væsentlig samfundsmæssig interesse i Det Forenede Kongerige.

Sagsøgeren har desuden anført, at den anfægtede beslutning krænker sagsøgerens ejendomsrettigheder, idet sagsøgeren forhindres i at indrømme eksklusive licenser med hensyn til direkte transmission i Det Forenede Kongerige af en hvilken som helst VM-fodboldkamp.

Sagsøgeren har herudover anført, at den anfægtede beslutning krænker EF-traktatens bestemmelser vedrørende den frie bevægelighed for tjenesteydelser, idet sagsøgeren hindres i at indrømme licenser, og tv-selskaber hindres i at erhverve enerettigheder til direkte transmission af en hvilken som helst VM-fodboldkamp, som transmitteres i Det Forenede Kongerige.

Sagsøgeren har også gjort gældende, at den anfægtede beslutning krænker EF-traktatens konkurrencebestemmelser, idet den indebærer, at en kollektivt dominerende stilling og/eller konkurrencebegrænsende aftale kan misbruges med henblik på erhvervelse af rettigheder til direkte transmission af internationale fodboldkampe i Det Forenede Kongerige, og idet den begrænser konkurrencen på de forbundne markeder for free-to-air-fjernsyn, reklamer og premium sports betalings-fjernsyn.

Endelig har sagsøgeren anført, at den anfægtede beslutning krænker EF-traktatens bestemmelser om etableringsret, idet den hindrer adgangen til enerettigheder til direkte transmission i Det Forenede Kongerige af en hvilken som helst VM-fodboldkamp for leverandører eller potentielle leverandører af tjenesteydelser på det relevante britiske marked.

(1) Rådets direktiv 89/552/EØF af 3.10.1989 om samordning af visse love og administrative bestemmelser i medlemsstaterne vedrørende udøvelse af tv- radiospredningsvirksomhed (EFT L 298, s. 23).

(2) Kommissionens afgørelse 2007/730/EF af 16.10.2007 om foreneligheden med fællesskabsretten af de foranstaltninger, som Det Forenede Kongerige har truffet i henhold til artikel 3a, stk. 1, i Rådets direktiv 89/552/EØF om samordning af visse love og administrative bestemmelser i medlemsstaterne vedrørende udøvelse af tv-spredningsvirksomhed (EUT L 295, s. 12).